Forslag til Rådets afgørelse om indgåelse af konventionen om grænseoverskridende virkninger af industriulykker (97/C 267/07) (EØS-relevant tekst) KOM(97) 330 endelig udg. - 97/0180 (CNS)

(Forelagt af Kommissionen den 27. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 R, stk. 4, sammen med artikel 228, stk. 2, første punktum, og stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet,

ud fra følgende betragtninger:

Kommissionen deltog på Fællesskabs vegne i forhandlingerne med henblik på indgåelse af konventionen om grænseoverskridende virkninger af industriulykker; konventionen blev undertegnet i Helsinki den 18. marts 1992 på Fællesskabets vegne;

formålet med konventionen er at beskytte mennesker og miljø mod industriulykker, der måtte forårsage grænseoverskridende virkninger, og fremme aktivt internationalt samarbejde mellem de kontraherende parter før, under og efter denne type ulykker;

indgåelse af konventionen er et led i Fællesskabets deltagelse i internationale foranstaltninger til miljøbeskyttelse, som det blev anbefalet af Rådet og repræsentanterne for medlemsstaternes regeringer, forsamlet i Rådet, i deres resolution af 1. februar 1993 (1) om Det Europæiske Fællesskabs femte handlingsprogram på miljøområdet;

i henhold til principperne i traktatens artikel 130 R, er risikostyring i forbindelse med større uheld med farlige stoffer væsentlig for alle medlemsstater på grund af sådanne industriulykkers grænseoverskridende virkninger for miljø og mennesker;

Rådets direktiv 82/501/EØF af 24. juni 1982 om risikoen for større uheld i forbindelse med en række industrielle aktiviteter (2) og Rådets direktiv 96/82/EF af 9. december 1996 om kontrol med risikoen for større uheld med farlige stoffer (3) sigter mod at forebygge, at der opstår risiko for større uheld samt at begrænse følgerne for mennesker og miljø; disse direktiver indeholder bestemmelser om grænseoverskridende samarbejde;

Fællesskabet bør følgelig godkende konventionen;

for visse stoffers vedkommende (brom, methanol, oxygen og miljøfarlige stoffer) er de tærskelmængder, der er fastsat i Rådets direktiv 96/82/EF, forskellige fra dem, der er anført i bilag I, del 1, til konventionen;

det vil for de ovenfor nævnte stoffer ikke være muligt at anvende de tærskelmængder, der er anført i bilag I, del 1, til konventionen; for at kunne godkende konventionen, må der derfor fremsættes nogle forbehold;

for at konventionen kan træde i kraft så hurtigt som muligt, bør de medlemsstater, der har undertegnet den, snarest muligt færdiggøre deres procedurer for ratifikation, accept eller godkendelse af konventionen, for at Fællesskabet og medlemsstaterne kan deponere deres ratifikations-, accept- eller godkendelsesinstrumenter -

TRUFFET FØLGENDE AFGØRELSE:

Artikel 1

Konventionen om grænseoverskridende virkninger af industriulykker, der blev undertegnet i Helsinki den 18. marts 1992, godkendes på Det Europæiske Fællesskabs vegne med de forbehold, der er anført i bilag I til denne afgørelse.

Teksten til konventionen er knyttet til denne afgørelse.

Artikel 2

Formanden bemyndiges til at udpege den eller de personer, der har beføjelse til på Fællesskabets vegne at deponere godkendelsesinstrumentet på FN's Generalsekretariat i overensstemmelse med konventionen. I forbindelse med deponeringen af godkendelsesinstrumentet og af de forbehold, der er anført i bilag I, vil Fællesskabet deponere den i bilag II anførte kompetenceerklæring.

Artikel 3

Denne afgørelse offentliggøres i De Europæiske Fællesskabers Tidende.

(1) EFT C 138 af 17. 5. 1993.

(2) EFT L 230 af 5. 8. 1982, ændret ved direktiv 87/216/EØF (EFT L 85 af 28. 3. 1987), direktiv 88/610/EØF (EFT L 336 af 7. 12. 1988) og direktiv 91/692/EØF (EFT L 377 af 31. 12. 1991).

(3) EFT L 10 af 14. 1. 1997.

BILAG I

FORBEHOLD

Det Europæiske Fællesskab forbeholder sig:

i) for så vidt angår de tærskelmængder, der er anført i bilag I, del 1, nr. 3, 4 og 5, til konventionen, for brom (meget giftigt stof) at anvende en tærskelmængde på 100 tons, for metanol (giftigt stof) en tærskelmængde på 5 000 tons og for ilt (oxiderende stof) en tærskelmængde på 2 000 tons

ii) for så vidt angår de tærskelmængder, der er anført i bilag I, del 1, nr. 8, til konventionen, for de miljøfarlige stoffer at anvende tærskelmængder på 500 tons (risikosætning R50-53 (1): »meget giftig for organismer, der lever i vand; kan forårsage uønskede langtidsvirkninger i vandmiljøet«) og tærskelmængder på 2 000 tons (risikosætning R51-53 (2): »meget giftig for organismer, der lever i vand; kan forårsage uønskede langtidsvirkninger i vandmiljøet«).

(1) Stoffer, der klassificeres ifølge direktiv 67/548/EØF af 27. juni 1967 om tilnærmelse af lovgivningen om klassificering, emballering og etikettering af farlige stoffer (EFT 196 af 16. 8. 1967, s. 1; direktivet er senest ændret ved direktiv 93/105/EF (EFT L 294 af 30. 11. 1993, s. 21)).

(2) Jf. fodnote 1.

BILAG II

ERKLÆRINGER FRA DET EUROPÆISKE FÆLLESSKAB, I OVERENSSTEMMELSE MED ARTIKEL 29, STK. 4, I KONVENTIONEN OM GRÆNSEOVERSKRIDENDE VIRKNINGER AF INDUSTRIULYKKER, OM RÆKKEVIDDEN AF DETS KOMPETENCER

I overensstemmelse med EF-traktaten, særlig artikel 130 R, stk. 1 og 2, er målene og principperne for Fællesskabets miljøpolitik navnlig bevarelse og beskyttelse af miljøkvaliteten og af menneskers sundhed gennem forebyggende foranstaltninger. Med disse mål for øje vedtog Rådet direktiv 82/501/EØF af 24. juni 1982 om risikoen for større uheld i forbindelse med en række industrielle aktiviteter (1) og Rådets direktiv 96/82/EF af 9. december 1996 om kontrol med risikoen for større uheld med farlige stoffer (2). Disse foranstaltninger har som formål at forebygge større uheld med farlige stoffer og begrænse virkningerne heraf for mennesker og miljø og dækker de områder, der er genstand for konventionen om grænseoverskridende virkninger af industriulykker. I overensstemmelse med EF-traktatens artikel 130 R, stk. 4, kan Fællesskabet indgå internationale aftaler inden for rammerne af dets kompetenceområde som fastsat i artikel 130 R og i de bestemmelser, der er vedtaget i medfør heraf.

(1) EFT L 230 af 5. 8. 1982, ændret ved direktiv 87/216/EØF (EFT L 85 af 28. 3. 1987), direktiv 88/610/EØF (EFT L 336 af 7. 12. 1988) og direktiv 91/692/EØF (EFT L 377 af 31. 12. 1991).

(2) EFT L 10 af 14. 1. 1997.